b'\n_START_ARTICLE_\nDanica Golli\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini Zore U\xc5\xa1aj, rojene Paternost, in Justa U\xc5\xa1aja. Osnovno \xc5\xa1olo je obiskovala v rojstnem kraju. Leta 1941 je bila zaradi sodelovanja z Osvobodilno fronto aretirana. Po ve\xc4\x8dmese\xc4\x8dnem prestajanju zaporne kazni je pri\xc5\xa1la k maminim star\xc5\xa1em v Postojno, kjer je do\xc4\x8dakala kapitulacijo Italije. Gimnazijo je kon\xc4\x8dala v Smederevu in nato \xc5\xa1tudirala pedagogiko ter filozofijo na ljubljanski filozofski fakulteti. \xc5\xa0tudij z diplomo je kon\xc4\x8dala leta 1950. V letih 1951\xe2\x88\x921966 je pou\xc4\x8devala na u\xc4\x8ditelji\xc5\xa1\xc4\x8du v Ljubljani, nato do 1970 predavala metodiko slovenskega jezika na ljubljanski Vi\xc5\xa1ji pedago\xc5\xa1ki \xc5\xa1oli, po letu 1970 pa je bila raziskovalka na Pedago\xc5\xa1kem in\xc5\xa1titutu ljubljanske Univerze. Tu se je ukvarjala s tremi sorodnimi podro\xc4\x8dji: z individualizacijo pouka in za\xc4\x8detnim opismenjevanjem, ki je povezano s pred\xc5\xa1olsko pismenostjo sodobnih otrok ter z izobra\xc5\xbeevanjem u\xc4\x8diteljev. Sama ali v soavtorstvu je napisala ve\xc4\x8d strokovnih knjig in \xc4\x8dlankov ter priro\xc4\x8dnikov. Njena bibliografija obsega 79 zapisov.'